b'\n_START_ARTICLE_\nRainis\n_START_PARAGRAPH_\nRainis (oikealta nimelt\xc3\xa4\xc3\xa4n J\xc4\x81nis Pliek\xc5\xa1\xc4\x81ns, s. 11. syyskuuta 1865 Dunava, J\xc4\x93kabpilsin alue, Ven\xc3\xa4j\xc3\xa4n Kuurinmaa, k. 12. syyskuuta 1929, J\xc5\xabrmala, Latvia) oli latvialainen kirjailija, runoilija, k\xc3\xa4\xc3\xa4nt\xc3\xa4j\xc3\xa4, asianajaja ja latvian kirjakielen kehitt\xc3\xa4j\xc3\xa4._NEWLINE_Rainisin t\xc3\xa4rkeimpi\xc3\xa4 t\xc3\xb6it\xc3\xa4 ovat Uguns un nakts (Tuli ja y\xc3\xb6, 1905, ei suomennettu), Zelta zirgs (Kultahevonen. 1909. suomennettu osittain Helsingin yliopiston opiskelijaty\xc3\xb6n\xc3\xa4 vuonna 1994), Indulis ja \xc4\x80rija (1911. Suomennettu 2016. Julkaisija: Rozent\xc4\x81ls-seura) sek\xc3\xa4 Goethen Faustin latviannos. N\xc3\xa4ytelm\xc3\xa4 Joosef ja h\xc3\xa4nen veljens\xc3\xa4 (suomentanut Jussi Snellman, 1922) on h\xc3\xa4nen kansainv\xc3\xa4lisesti tunnetuin kirjallinen saavutuksensa. Se perustuu yleismaailmallisesti tunnettuun ja suosittuun raamatulliseen aiheeseen, johon on liitetty sek\xc3\xa4 kristillist\xc3\xa4 ett\xc3\xa4 muinaisegyptil\xc3\xa4ist\xc3\xa4 yl\xc3\xb6snousemisuskoa. H\xc3\xa4nen t\xc3\xb6ill\xc3\xa4\xc3\xa4n oli merkitt\xc3\xa4v\xc3\xa4 vaikutus latviankielisen kirjallisuuden kehittymiseen ja h\xc3\xa4nen t\xc3\xb6idens\xc3\xa4 sis\xc3\xa4lt\xc3\xa4m\xc3\xa4ll\xc3\xa4 etnisell\xc3\xa4 symboliikalla oli ollut keskeinen vaikutus Latvian nationalismin, kansallisen kulttuurin synnytt\xc3\xa4misess\xc3\xa4 niin sanotun kansallisen her\xc3\xa4\xc3\xa4misen aikakautena. _NEWLINE_Kaiken kaikkiaan Rainis kirjoitti 12 runokokoelmaa ja 20 n\xc3\xa4ytelm\xc3\xa4\xc3\xa4, artikkeleita ja muistelmia sek\xc3\xa4 tuhansia sivuja k\xc3\xa4\xc3\xa4nn\xc3\xb6ksi\xc3\xa4. Rainisin teksteiss\xc3\xa4 toistuvat aiheet ovat per\xc3\xa4isin klassisesta kirjallisuudesta, Raamatusta ja latvialaisesta kansanperinteest\xc3\xa4. N\xc3\xa4m\xc3\xa4 yhdistyv\xc3\xa4t h\xc3\xa4nen omiin aatteisiinsa, joissa t\xc3\xa4rke\xc3\xa4\xc3\xa4 osaa esitti sosiaalinen oikeudenmukaisuus.\n_START_SECTION_\nLapsuus ja nuoruus\n_START_PARAGRAPH_\nRainis syntyi Varslav\xc4\x81nin tilalla Dunavan alueella J\xc4\x93kabpilsin kunnassa. H\xc3\xa4nen is\xc3\xa4ns\xc3\xa4 Kri\xc5\xa1j\xc4\x81nis Pliek\xc5\xa1\xc4\x81ns (noin 1828\xe2\x80\x931891) oli varakas vuokraviljelij\xc3\xa4, jonka sukujuuria on l\xc3\xb6ydetty jopa suomensukuisista vatjalaisista. Perheeseen kuuluivat my\xc3\xb6s \xc3\xa4iti Darta (o.s. Grikovska (noin 1828\xe2\x80\x931899)) ja kaksi siskoa L\xc4\xabze (1854\xe2\x80\x931897) ja Dora (1870\xe2\x80\x931950). Opiskellessaan Riian kaupungin kymnaasissa h\xc3\xa4n tapasi ja yst\xc3\xa4vystyi P\xc4\x93teris Stu\xc4\x8dkan kanssa, joka my\xc3\xb6hemmin avioitui Rainisin Dora-siskon kanssa. My\xc3\xb6hemmin Stu\xc4\x8dkasta tuli sosialisti ja kommunistipuoleen lehden p\xc3\xa4\xc3\xa4toimittaja ja vaikuttaja._NEWLINE_Lapsuus- ja nuoruusvuodet kuluivat monikielisess\xc3\xa4 ymp\xc3\xa4rist\xc3\xb6ss\xc3\xa4. Liettualaiset, puolalaiset ja valkoven\xc3\xa4l\xc3\xa4iset maat olivat vieress\xc3\xa4, rahvas puhui lis\xc3\xa4ksi latviaa ja latgalea. Kaikki alueet kattoi Ven\xc3\xa4j\xc3\xa4, jossa virallinen kieli oli ven\xc3\xa4j\xc3\xa4, mutta Latviassa sivistyksen kieli oli edelleenkin saksa.\n_START_SECTION_\nUran varhaiset vuodet\n_START_PARAGRAPH_\nRainis opiskeli oikeustiedett\xc3\xa4 Pietarin yliopistossa ja h\xc3\xa4nen huonetoverina oli P\xc4\x93teris Stu\xc4\x8dka. Jos opiskeluaikoina Rainis alkoi ker\xc3\xa4t\xc3\xa4 kansanlauluja, k\xc3\xa4\xc3\xa4nt\xc3\xa4\xc3\xa4 latviaksi ja kirjoittaa satiireja ja runoja. H\xc3\xa4n kirjoitteli Dienas lapaan pseudonyymeill\xc3\xa4 P\xc4\x93terpilietis, Henricus Lettus ja lopulta p\xc3\xa4\xc3\xa4tyi Rainis-nimeen. Rainis ja P\xc4\x93teris Stu\xc4\x8dka toimittivat epigrammi- ja satiirikokoelman Mazie dunduri (Pienet paarmat) ja julkaisivat pilkkalauluja (Apdzied\xc4\x81\xc5\xa1anas dziesmas) Latvian laulu- ja tanssijuhlilla. Yst\xc3\xa4vysten tie erkanivat my\xc3\xb6hemmin sosialistien ja kommunistien ideologisten ristiriitojen vuoksi._NEWLINE_Pliek\xc5\xa1\xc4\x81ns valmistui Pietarin yliopiston oikeutieteellisest\xc3\xa4 tiedekunnasta 1888. Valmistumisen j\xc3\xa4lkeen h\xc3\xa4n ty\xc3\xb6skenteli Vilnassa ja Jelgavassa juristin apulaisena. _NEWLINE_Latviassa alkoi vuosisadan lopulla kansallinen her\xc3\xa4\xc3\xa4minen ja samalla levisiv\xc3\xa4t l\xc3\xa4nsi-Euroopasta sosialidemokratian aatteet. Saksalaisten maanomistajien ja Ven\xc3\xa4j\xc3\xa4n paineessa ne voimistuivat, syntyi yhteiskunnallinen liike Jaun\xc4\x81 str\xc4\x81va (Uusi virta), jonka johtajat nousivat latviankielisest\xc3\xa4 uudesta sivistyneist\xc3\xb6st\xc3\xa4, erityisesti kansakoulunopettajista ja Riian Teknillisen yliopiston sek\xc3\xa4 Tarton ja Pietarin yliopistojen kasvateista. Liikkeest\xc3\xa4 tuli Latviassa sosialidemokraattisten ajatusten puolestapuhuja, se asettui vastustamaan sek\xc3\xa4 tsaarin yksinvaltiutta ett\xc3\xa4 baltiansaksalaisten erioikeuksia ja alkoi samalla puolustaa ty\xc3\xb6l\xc3\xa4isten oikeuksia._NEWLINE_Liikkeen p\xc3\xa4\xc3\xa4asialliseksi \xc3\xa4\xc3\xa4nitorveksi tuli Dienas Lapa, jonka toimittajana Rainis ty\xc3\xb6skenteli vuosina 1891-1895. Osallistuttuaan Toisen internationaalin kongressiin Zurichiss\xc3\xa4 vuonna 1893 Rainis alkoi painottaa sosialistista ideologiaa ja uutisia sosialistien tapahtumista Dienas lapassa. Rainisista muotoutui Latvian sosialismin is\xc3\xa4hahmo._NEWLINE_Rainis tapasi Jaun\xc4\x81 str\xc4\x81va -liikkeess\xc3\xa4 my\xc3\xb6s puolisonsa runoilija ja n\xc3\xa4ytelm\xc3\xa4kirjailija Aspazijan (Elza Pliek\xc5\xa1\xc4\x81ne, o.s. Rozenberga). He avioituivat hein\xc3\xa4kuussa vuonna 1897._NEWLINE_Jaun\xc4\x81 str\xc4\x81va -liikkeen esitt\xc3\xa4m\xc3\xa4 kritiikki sosiaalisten olosuhteiden parantamiseksi ja uudistusten edist\xc3\xa4minen katsottiin Ven\xc3\xa4j\xc3\xa4ll\xc3\xa4 kapinalliseksi valtionvastaiseksi liikehdinn\xc3\xa4ksi ja joutui tsaarin hallinnon silm\xc3\xa4tikuksi. Vuonna 1897 Rainis pid\xc3\xa4tettiin ja karkotettiin ensin Pihkovaan, ja my\xc3\xb6hemmin se Gubernija Vyatkaa (nykyiselle Kirovin alueelle). Vankeuden aikana h\xc3\xa4n keskittyi kaunokirjalliseen ty\xc3\xb6h\xc3\xb6n.  _NEWLINE_Vankilassa J\xc4\x81nis Pliek\xc5\xa1\xc4\x81nsista tuli Rainis, runoilija, joka uudisti latvialaista kirjallisuutta. Ollessaan karkotettuna Ven\xc3\xa4j\xc3\xa4lle (1897\xe2\x80\x941903) Rainis k\xc3\xa4\xc3\xa4nsi Goethen Faustin ja muuta klassista kirjallisuutta. Karkotusaikanaan h\xc3\xa4n kirjoitti my\xc3\xb6s ensimm\xc3\xa4isen runokokoelmansa T\xc4\x81las noska\xc5\x86as zil\xc4\x81 vakar\xc4\x81\xe2\x80\x9d (1903). Palattuaan karkoituksesta Rainis asui Jelgavassa, Jurmalassa ja Riiassa. _NEWLINE_Vuoden 1905 levottomuudet koko Ven\xc3\xa4j\xc3\xa4n alueella kehittyiv\xc3\xa4t Baltiassa laajaksi kansannousuksi, jonka Ven\xc3\xa4j\xc3\xa4n armeija ja maanomistajat yhdess\xc3\xa4 kukistivat verisesti. Rainis osallistui my\xc3\xb6s aktiivisesti vuoden 1905 vallankumouksen. Samaan aikaan h\xc3\xa4n kirjoitti toisen runokirjan V\xc4\x93tras s\xc4\x93ja ja n\xc3\xa4ytelm\xc3\xa4n Uguns un nakts. Uguns un nakts (Tuli ja y\xc3\xb6) ilmestyi 1905 ja sit\xc3\xa4 pidet\xc3\xa4\xc3\xa4n yhten\xc3\xa4 h\xc3\xa4nen parhaista teoksistaan. H\xc3\xa4n piti velvollisuutenaan nostaa esille idea Latviasta valtiona, sen alku ja kasvu, historia ja kulttuuri, sek\xc3\xa4 valaa uskoa sen tulevaisuuteen._NEWLINE_Teokset aiheuttivat vastareaktion valtaapit\xc3\xa4viss\xc3\xa4 ja rangaistusretkikunta ampui kustantajan satojen muiden vallankumouksellisten joukossa. Rainiskin oli tarkoitus pid\xc3\xa4tt\xc3\xa4\xc3\xa4, mutta h\xc3\xa4n onnistui kuitenkin pakenemaan vaimonsa Aspazijan kanssa Sveitsiin.\n_START_SECTION_\nPaluu Latviaan\n_START_PARAGRAPH_\nToisen maailmansodan p\xc3\xa4\xc3\xa4tytty\xc3\xa4 Latvia itsen\xc3\xa4istyi, ja vuonna 1920 Rainis ja Aspazija palasivat kotimaahan juhlittuina sankareina. Kumpikin osallistui nuoren valtion kulttuuriel\xc3\xa4m\xc3\xa4\xc3\xa4n ja politiikkaan._NEWLINE_Itsen\xc3\xa4isess\xc3\xa4 Latviassa J\xc4\x81nis Pliek\xc5\xa1\xc4\x81ns osallistui perustuslain laatimiseen 1920 ja maan parlamentin Saeiman ty\xc3\xb6skentelyyn (vuosina 1922, 1925 ja 1926 valitut Saeiman kokoonpanot) sosiaalidemokraattien ryhm\xc3\xa4ss\xc3\xa4. H\xc3\xa4n toimi my\xc3\xb6s Latvian kansallisteatterin johtajana (1921\xe2\x80\x931925) ja opetusministerin\xc3\xa4. _NEWLINE_Rainis oli tuottelias my\xc3\xb6s kotiinpaluun j\xc3\xa4lkeen. Maanpaossa kirjoitettu, mutta vuonna 1920 ilmestynyt Kraukl\xc4\xabtis (Korppi) pohjaa kansanlauluaiheisiin, veljen ja sisaren rakkauteen, mutta my\xc3\xb6s sankaruuteen ja petturuuteen. Tuolta ajalta ovat mm. n\xc3\xa4ytelm\xc3\xa4t Ilja Muromietis (Ilja Muromalainen 1923) \xe2\x80\x9dvanhuuden tragedia\xe2\x80\x9d, jonka nimihahmo on traagisen kohtalon kokeva muinaisven\xc3\xa4l\xc3\xa4inen sankari; M\xc4\xabla stipr\xc4\x81ka par n\xc4\x81vi (Rakkaus on kuolemaa vahvempi 1927), jossa aihe on j\xc3\xa4lleen Latvian historiasta tunnettu legenda Turaidan ruususta Maijasta; R\xc4\xabgas ragana (Riian noita 1928), jonka p\xc3\xa4\xc3\xa4henkil\xc3\xb6 on Pietari Suuri. Monia aiheita j\xc3\xa4i Rainisilta kesken._NEWLINE_J\xc4\x81nis Pliek\xc5\xa1\xc4\x81ns kuoli vuonna 1929 kes\xc3\xa4huvilallaan J\xc5\xabrmalassa. H\xc3\xa4net on haudattu Riian uudelle hautausmaalle, joka on sittemmin nimetty Rainisin hautausmaaksi. Rainisin lapsuudenaikainen kotitalo Tadenava on museona Dunavassa. Tadenava oli vuokrattuna h\xc3\xa4nen is\xc3\xa4ll\xc3\xa4\xc3\xa4n pojan lapsuusi\xc3\xa4ss\xc3\xa4.\n_START_SECTION_\nLis\xc3\xa4\xc3\xa4 Rainisin tuotantoa\n_START_PARAGRAPH_\nRainisin koko tuotanto on luettavissa latviaksi verkossa osoitteessa letonika.lv.'